《入白水访刘致中昆仲》
宋代·刘子翚

夜雨歇清晓，山椒云气昏。
驾言聊出游，窈窕穷川原。
侧帽避横篠，扬祛障晴暾。
春泉散石壁，细草罗丘园。
陟峻已逾岭，窥深更缘源。
乔松傍涧折，垂柯激潺湲。
过籁寒惨惨，惊林白翻翻。
造幽景寥閴，胜绝难具论。
仆夫知余乐，踟蹰为停轩。
惜无徙倚地，时来此开樽。
暮投鹅峰宿，青灯耿柴门。
相从二三子，交情久弥敦。
谈玄测彖象，揽佩纫兰荪。
愿言固所怀，丘壑吾道尊。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。